NARIADENIE KOMISIE (ES) č. 966/2006
z 29. júna 2006,
ktorým sa mení a dopĺňa nariadenie (ES) č. 219/2006, ktorým sa otvára colná kvóta na dovoz banánov kódu KN 0803 00 19 pochádzajúcich z krajín AKT a ktorým sa stanovuje spôsob jej spravovania na obdobie od 1. marca do 31. decembra 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1964/2005 z 29. novembra 2005 o colných sadzbách na banány (1), a najmä na jeho článok 2,
keďže:
(1)
Dovozné povolenia vydané v súlade s článkom 6 ods. 3 nariadenia Komisie (ES) č. 2015/2005 z 9. decembra 2005 o dovoze banánov pochádzajúcich z krajín AKT v rámci colnej kvóty otvorenej nariadením Rady (ES) č. 1964/2005 o colných sadzbách na banány počas januára a februára 2006 (2) boli platné od 1. januára 2006 do 7. apríla 2006. S cieľom zabezpečiť riadne sledovanie všetkých dovozov banánov treba stanoviť, že členské štáty oznámia Komisii okrem množstiev uvoľnených do voľného pohybu na základe povolení použitých v priebehu januára a februára aj množstvá uvoľnené do voľného pohybu na základe povolení použitých v marci a apríli 2006.
(2)
Treba preto zmeniť a doplniť článok 6 ods. 2 písm. b) nariadenia Komisie (ES) č. 219/2006 (3), v ktorom sa stanovujú tieto oznámenia.
(3)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
Článok 6 ods. 2 písm. b) nariadenia (ES) č. 219/2006 sa nahrádza takto:
„b)
v čo najkratšej lehote a najneskôr do 30. júna 2006 množstvá banánov uvoľnených do voľného obehu na základe povolení vydaných v súlade s článkom 6 ods. 3 nariadenia (ES) č. 2015/2005.“
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. júna 2006